JWD ตั้งเป้ารายได้ปี 60 โต 7% สรุปดีล M&A 1.5 พันลบ.ในปีหน้า
JWD ตั้งเป้ารายได้ปี 60 โตกว่า 7% -คาดสรุปดีล M&A ห้องเย็นในมาเลย์ มูลค่า 1-1.5 พันลบ.ได้ในปีหน้า
17 พ.ย. 2559

นายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า ในปี 60 บริษัทตั้งเป้ารายได้ที่ไม่รวมกับการเข้าซื้อกิจการใหม่ (M&amp;A) จะเติบโต 7% จากปีนี้ที่คาดว่ารายได้จะไม่ต่ำกว่าปีก่อนที่มีรายได้ 2.38 พันล้านบาท
ส่วนกำไรสุทธิปี 60 จะกลับไปอยู่ในระดับปกติในระดับเดียวกับช่วงปี 58 ที่มีกำไรสุทธิอยู่กว่า 300 ล้านบาท หลังจากที่ในงวด 9 เดือนแรกปีนี้บริษัทยังมีผลประกอบการที่ขาดทุน 51.45  ล้านบาท  ซึ่งผลขาดทุนดังกล่าวเกิดจากการตั้งประมาณการหนี้สินจำนวน 129.5 ล้านบาท โดยการตั้งประมาณการหนี้สินดังกล่าวเกิดจาก ดอกเบี้ยที่เกิดจากคีดฟ้องร้องค่าเสียหายจากเหตุเพลิงไหมคลังสินค้าจำนวน 13.7 ล้านบาท โดยขณะนี้คดีอยู่ระหว่างการยื่นฎีกาต่อศาลฎีกา ทั้งนี้ บริษัทได้บันทึกประมาณการหนี้สินในส่วนค่าเสียหายที่โจทก์ฟ้องร้องจำนวน 57.0 ล้านบาทในปี 57 เป็นที่เรียบร้อยแล้ว
นอกจากนี้ยังมีการประมาณการค่าผลประโยชน์ตอบแทนจากการให้บริการของบริษัท ส่วนเพิ่มที่เกิดขึ้นในระหว่างปี 53 ถึง 58 ย้อนหลัง จำนวน 115.8 ล้านบาท ซึ่งการท่าเรือแห่งประเทศไทย (กทท.) ส่งหนังสือเรียกเก็บมาในเดือน ก.ย. 59
ผลการดำเนินงานในปี 60 ที่จะมีการเติบโต จะมาจากทุกๆกลุ่มธุรกิจจะเริ่มกลับมาปรับตัวดีขึ้น ไม่ว่าจะเป็น สินค้าทั่วไป สินค้าอันตราย รถยนต์และสินค้าควบคุมอุณหภูมิแช่เย็นและแช่แข็ง บริการขนส่งสินค้าในประเทศ และขนส่งสินค้าข้ามแดน บริการขนย้ายให้กับบุคคลและองค์กรทั้งในและต่างประเทศ บริการจัดการเอกสารและข้อมูล
ทั้งนี้บริษัทตั้งงบลงทุนในปี 60 ไว้ที่ราว 1-2 พันล้านบาท เพื่อที่จะใช้ขยายคลังสินค้าสำหรับสำหรับวัตถุอันตราย ในประเทศกัมพูชา และขยายคลังสินค้าทั่วไป ในประเทศลาว ขนาด 3 พันตารางเมตร มูลค่าราว 100 ล้านบาท นอกจากนี้ยังอยู่ระหว่างเจรจาเข้าซื้อกิจการห้องเย็นในประเทศมาเลเซีย โดยจะใช้งบลงทุนราว 1.0 -1.5 พันล้านบาท ซึ่งจะสรุปการเข้าซื้อกิจการได้ภายในปี 60 โดยงบลงทุนดังกล่าวจะมาจากการออกหุ้นกู้ภายในช่วงไตรมาส 1/60 มูลค่าราว 1.0 -1.5 พันล้านบาท จากที่บริษัทได้ขออนุมัติจากผู้ถือหุ้นไว้ 3 พันล้านบาท โดยบริษัทได้รับการจัดอันดับเครดิตจากทริสเรทติ้ง ที่ระดับ BBB+
          